Stjórn Ármann sendir félagsmönnum sínar bestu kveðjur í upphafi árs . Síðari hálfleikur vetrarins í félagsstarfinu að hefjast , annasamur og fjölbreyttur að venju . Fyrst ber að telja að framboðsfrestur til sætis í stjórn Ármanna og frestur til að skila inn tillögum að lagabreytingum rennur út n.k. miðvikudag , 15. janúar . Eitt sæti losnar á aðalfundi félagsins sem haldin verður 11. mars . Skila ber framboðum og lagabreytingum skriflega til stjórnar , með tölvupósti eða skilaboðum hér á síðunni . En það er fleira sem ber upp á 15. janúar . Þann dag hefjum við móttöku umsókn veiðileyfa í Hlíðarvatn í Selvogi . Líkt og undanfarin ár verður ferlið rafrænt á heimasíðu okkar og verður kynnt rækilega á fundi í Árósum þann 15 . Þeim sem óska aðstoðar við umsóknir er bent á að hana verður hægt að fá í Árósum 20. 27. og 31. janúar , en þann dag rennur umsóknarfresturinn einmitt út . Afgreiðsla umsókna fer fram 5. janúar og fljótlega upp úr því ættu veiðileyfin að birtast í heimabanka félagsmanna . Eins og endranær er skilyrði fyrir afgreiðslu umsóknar að viðkomandi sé skuldlaus við félagið , þannig að það er gott að hafa í huga að greiða útsendar kröfur félagsgjalda fyrir 2020 fyrir 5. febrúar . Að þessu sinni verður aðeins Hlíðarvatn í Selvogi í forúthlutun hjá félaginu , en ekki er loku fyrir það skotið að önnur svæði komi til sölu hjá okkur áður en vorar . Verður það kynnt nánar í lok febrúar . Þorrablót Ármann fer fram laugardaginn 25. janúar og hefst að vanda kl. 19:00 Þegar er farið að taka á móti skráningu á blótið á heimasíðu okkar ( sjá hér ) , en vitaskuld má einnig bóka sig með því að senda félaginu tölvupóst . Frestur til að skrá sig á Þorrablótið er til 22. janúar . Þótt glæsilegt félagheimili okkar rúmi fjölda gesta , þá er betra að tryggja sér miða í tíma . Starfið að vetri í nýju ári verður að mestu með hefðbundnu sniði , Skegg og skott verða að vanda vel flest mánudagskvöld og ef að líkum lætur verða þau jafn vel sótt á nýju ári eins og þau voru fyrir áramót . Fjöldi félagsmanna og gesta hafa mætt það sem af er vetrar og margir nýliðar stigið sín fyrstu skref í hnýtingum þessi mánudagskvöld . Á komandi vikum hyggst félagið koma enn frekar til móts við byrjendur með leiðsögn í fluguhnýtingum á mánudögum sem vonandi verða til þess að gestir félagsins taki ástfóstri við og fái mátulega þráhyggju fyrir fluguhnýtingum . Fram til vors verða regluleg fræðslukvöld á miðvikudögum og verður efni þeirra auglýst nánar þegar nær þeim dregur . Nokkra veiðistaðakynningar eru í farvatninu þar sem félagar og gestir segja frá völdum veiðistöðum og fara yfir nokkur praktísk atriði sem gott er að hafa í huga á veiðislóð . Sú nýbreytni verður að kvöldi 6. mars að látið verður reyna á víðtæka þekkingu Ármanna þegar efnt verður til FishQuiz í Árósum . FishQuiz sækir fyrirmynd sína í BarSvar ( PubQuiz ) þar sem einstaklingar eða smærri hópar etja kappi í laufléttum spurningum sem tengjast stangveiði og öðrum náttúrufyrirbærum . Þar sem þetta verður lauflétt föstudagskvöld verður boðið upp á léttar veitingar og kaffi fyrir þá sem kjósa , auk þess sem eitthvað til að maula verður á boðstólum . Það verður spennandi að sjá hvernig þessi nýlunda fellur félagsmönnum í geð . Að vanda koma Ármenn og fjölskyldur þeirra saman þegar vorar , að þessu sinni 18. apríl og fagna vori á árlegum Vorfagnaði félagsins en helgina þar á eftir stefna Ármenn í sína árlegu Hlíðarvatnshreinsun í Selvoginum þar sem óþurftir verða plokkaðar og dyttað að Hlíðarseli . Aðrir viðburðir í félagsheimili okkar sem aðrir aðilar standa fyrir í samvinnu við eða í skjóli félagsins munu verða auglýstir sérstaklega þegar nær dregur . Félagið hefur oft skotið skjólshúsi yfir verðug málefni og samkomur og að þessu sinni eru nokkrar slíkar í deiglunni . Að þessu sögðu , þakkar stjórn félagsins fyrir liðið ár og vonast til að dagskrá og starf félagsins það sem eftir lifir vetrar höfði til og njóti aðsóknar félagsmanna .